**ПРЕДЛОГ**

**ИЗВЕШТАЈ О РАДУ**

**КОМОРЕ ЗДРАВСТВЕНИХ УСТАНОВА СРБИЈЕ**

**ЗА ПЕРИОД ЈАНУАР-ДЕЦЕМБАР 2015. ГОДИНЕ**

**УВОД**

Годишњи извештај о раду Коморе здравствених установа Србије обухвата најзначајније активности Коморе, њених органа и радних тела, као и Стручне службе Коморе у 2015. години.

Активности Коморе, засноване на закону, опредељене су Статутом Коморе, планским документима Коморе и текућим потребама здравствених установа - чланица Коморе.

Извештај о раду Коморе за 2015. годину има три дела у којима су презентовани:

I Рад органа Коморе;

II Реализација планских приоритетних задатака Коморе;

III Рад Стручне службе Коморе.

**I РАД ОРГАНА КОМОРЕ**

1. **Скупштина**

На редовној седници, одржаној **20. 03. 2015**. године у Институту за рехабилитацију Београд „Селтерс“ у Младеновцу, Скупштина Коморе је усвојила:

1. Извештај о раду Коморе за 2014. годину,
2. Извештај о финансијском пословању Коморе за 2014. годину,
3. План рада Коморе за 2015. годину ,
4. Финансијски план Коморе за 2015. годину,

и донела одлуке о избору:

* + Председника и заменика председника Скупштине Коморе,
  + Управног одбора Коморе,
  + Надзорног одбора Коморе,
  + Статутарне комисије Скупштине Коморе,
  + Кадровске комисије Скупштине Коморе.

За **председника Скупштине Коморе** изабран је **мр. др Дејан Станојевић**, директор Специјалне болнице за лечење и рехабилитацију „Меркур“ Врњачка Бања.

За **заменика председника Скупштине Коморе** изабран је **др сци. мед. Милорад Јеркан**, директор Дома здравља Ниш.

Списак изабраних чланова Управног одбора, Надзорног одбора, Статутарне и Кадровске комисије Скупштине Коморе објављен је на сајту Коморе.

1. **Управни одбор**

Управни одбор Коморе је током 2015. године одржао **шест** редовних седница.

Из разлога хитности, а по процедури утврђеној Пословником о раду Управног одбора, чланови Управног одбора су се, у периоду од 29. јуна до 1. јула 2015. године, електронским путем, изјаснили о приступању Коморе здравствених установа Србије у чланство Привредне коморе Србије.

На седници, одржаној **6. 03.** **2015.** године, Управни одбор је утврдио предлоге:

1. Извештаја о раду Коморе за 2014. годину;

2. Извештаја о финансијском пословању Коморе за 2014. годину;

3. Плана рада Коморе за 2015. годину;

4. Финансијског плана Коморе за 2015. годину.

Утврђени предлози ових аката упућени су Скупштини Коморе, која их је усвојила на седници, одржаној **20. 03. 2015.** године.

Утврђивању Финансијског плана Коморе за 2015. годину, претходило је доношење одлуке Управног одбора о распоређивању вишка прихода над расходима, оствареног у 2014. години, у износу од 1.188.876,04 динара, за покриће трошкова пословања у 2015. години.

На овој седници Управни одбор је усвојио:

- Извештај Уредништва часописа „Здравствена заштита“ за 2014. годину,

- Програмску оријентацију и План излажења часописа у 2015. години,

- Правилник о рачуноводству и рачуноводственим политикама,

- Финансијске извештаје Коморе, за период 01.01-31.12.2014. године,

- Извештај о попису имовине и обавеза Коморе здравствених установа Србије, са стањем на дан 31.12.2014. године, који је саставила Комисија за попис имовине и обавеза Коморе.

Секретар Коморе Драган Морача, дипл. прав. Поднео је Информацију о приспелим предлозима здравствених установа за измену појединих одредаба Закона о јавним набавкама, у оквиру спровођења јавне расправе о изменама и допунама овог закона.

На предлог секретара Коморе, Управни одбор је, на истој седници, именовао Наталију Пилиповић Лазаревић, дипл. ек. На место помоћника секретара Коморе.

На првој седници Управног одбора у новом сазиву, која је уједно била и конститутивна, одржаној **20. 03. 2015.** године, изабрани су председник и заменик председника Управног одбора Коморе.

За **председника Управног одбора** Коморе здравствених установа Србије изабран је **проф. др Георгиос Константинидис**, помоћник директора Института за здравствену заштиту деце и омладине Војводине Нови Сад, са овлашћењем.

За **заменика председника Управног одбора** Коморе здравствених установа Србије изабрана је **др Нада Јовановић Васиљевић**, директорка Дома здравља Вождовац.

На седници, одржаној **29. 04.** **2015.** године, Управни одбор је усвојио Информацију по коначном обрачуну припадајуће накнаде здравственим установама из Плана мреже за 2014. годину.

На истој седници Управног одбора изабрани су чланови сталних комисија Управног одбора, усвојен План набавки Коморе за 2015. годину и изабрани чланови Комисије за набавке и Комисије за жалбе учесника у поступку набавки, а образована је и повремена Комисија за фармацију и фармакоекономију, са задатком да разматра актуелна питања из области фармације и фармакоекономије и предлаже одговарајућа решења Управном одбору Коморе.

Списак чланова наведених комисија објављен је на сајту Коморе.

На седници, одржаној **11. 06. 2015.** године, Управни одбор је, разматрао Анализу финансијских извештаја здравствених установа Србије за период 01.01-31.12.2014. године и тим поводом усвојио закључке о кључним проблемима који су определили финансијско пословање здравствених установа у 2014. години.

У циљу подизања рејтинга часописа „Здравствена заштита“, Управни одбор је, својом одлуком донетом на овој седници, определио новчана средстава Коморе за годишњу претплату основног пакета СЦ индекса Министарства просвете, науке и технолошког развоја.

На истој седници Управни одбор је, као своје повремене комисије, са мандатом од 4 године, образовао Комисију за институте и заводе за јавно здравље и Комисију за институте и специјалне болнице за рехабилитацију.

Задатак ових комисија је да разматрају актуелна питања из области јавног здравља, односно рехабилитације и предлажу одговарајућа решења Управном одбору Коморе.

На образложени позив председника Управног одбора Коморе проф. др Георгиоса Константинидиса, чланови Управног одбора су се, у периоду **од 29.06. до 1.07.2015.** године, **електронским путем** изјаснили (34 гласа за, ниједан против) да Комора здравствених установа Србије приступи у чланство Привредне коморе Србије – Удружења за фармацеутску и медицинску привреду, чији су чланови: Министарство здравља, све струковне коморе здравствених радника, Удружење веледрогерија, Асоцијација приватних здравствених установа и приватних пракси Србије, Удружење увозника медицинске опреме и резервних делова, Унија послодаваца Србије и Национална алијанса за локални економски развој (НАЛЕД).

Удружење за фармацеутску и медицинску привреду формирано је одлуком Управног одбора Привредне коморе Србије од 31.03.2015. године и окупља све чланице Привредне коморе Србије, међусобно повезане кроз здравствену привреду.

Комора здравствених установа Србије приступа у чланство Привредне коморе Србије – Удружења за фармацеутску и медицинску привреду у циљу унапређења услова за учешће свих чинилаца у медицинском систему, како у доношењу законске регулативе, тако и у процесу примене и усклађивања постојеће регулативе са ЕУ прописима, превазилажења свих организационих проблема и доношења најбољих решења у интересу струке фармацеутске и медицинске привреде, а све у функцији ефикасности, унапређења, превенције и бољих резултата у здравственој заштити становништва.

Управни одбор је, на седници одржаној **18. 09.** **2015.** године, разматрао Информацију о финансијском пословању здравствених установа Србије за период 01.01-30.06.2015. године.

Након што је верификовао одлуку о електронском изјашњавању чланова Управног одбора, спроведеном у периоду **од 29.06. до 1.07.2015.** године, Управни одбор је на овој седници разматрао Информацију са састанка у Удружењу за фармацеутску и медицинску привреду Привредне коморе Србије, одржаног 18.06.2015. године. Информишући Управни одбор о поменутом састанку, председник Управног одбора проф. Константинидис је навео да ће се у оквиру овог Удружења расправљати, између осталог и о изменама и допунама Закона о здравственој заштити, Закона о здравственом осигурању, Закона о лековима и другим актуелним темама. Примедбе и предлози Удружења, везани за поменуте законе биће, од стране Привредне коморе Србије, достављени Министарству здравља, Републичком фонду за здравствено осигурање и другим надлежним органима Републике Србије.

На истом састанку, чланови Удружења за фармацеутску и медицинску привреду Привредне коморе Србије изабрали су проф. др Георгиоса Константинидиса на функцију заменика председника Удружења.

Посебна пажња на седници Управног одбора посвећена је новом Закону о начину одређивања максималног броја запослених у јавном сектору, посебно чл. 20, с обзиром да уређује осетљиво питање рационализације у јавном сектору. Према мишљењу Стручне службе Коморе, које је образложио секретар Коморе Драган Морача, стриктна примена чл. 20. Закона, доводи запослене жене у неравноправан положај, јер, за разлику од запослених мушкараца, који могу да раде до 65. године, женама ће радни однос престати када наврше 60. година и 6. месеци живота у 2015. години, уколико се са послодавцем (директором) не споразумеју о наставку радног односа. Такође, стриктна примена истог члана закона, имала би ове године за последицу и одлазак у пензију значајног броја неопходних специјалиста и то не само лекара, већ и других високообразовних кадрова.

Прихватајући образложење секретара Коморе, Управни одбор је усвојио следећи:

**З А К Љ У Ч А К**

1. Управни одбор Коморе здравствених установа Србије подржава активности Владе Републике Србије на рационализацији запослених у јавном сектору.
2. Поводом рационализације броја запослених у здравству Републике Србије, Управни одбор Коморе здравствених установа Србије предлаже Министарству здравља и директорима здравствених установа да се рационализацији приступи селективно. Наиме, са аспекта, пре свега, пацијената, здравствена заштита је у појединим областима већ на рубу одрживости због недостатка стручног кадра. Додатно смањење броја, пре свега лекара субспецијалиста и специјалиста, као и осталих специјализованих здравствених радника, готово извесно би довело до колапса тих делова здравственог система и појединих здравствених установа, али и угрозило систем у целини.

Императив је не дозволити да се ово деси и да данак деценијском неадекватном и недостатном занављању високоспецијализованих кадрова зарад, у начелу исправне идеје, плате најугроженије категорије становника.

Сматрамо да опредељујући фактор за рационализацију у здравству не сме бити формално-правни и „административни“, већ суштински, уважавајући реалност нашег система и потребе пацијената, али и могућности и број, пре свега, лекара и осталих здравствених радника. При доношењу одлуке обавезно треба уважити време потребно за усавршавање младих стручних кадрова, бар за наредни средњорочни период.

Министарство здравља је делом већ препознало проблем, проглашавајући поједине специјализације и уже специјализације дефицитарним и релаксирајући критеријуме за њихово добијање.

1. Овај закључак доставити Министарству здравља, директорима здравствених установа и струковним коморама у области здравствене заштите.

На седници, одржаној **23. 11. 2015.** године, Управни одбор је разматрао Информацију о финансијском пословању здравствених установа Србије за период 01.01-30.09.2015. године, као и нацрте Стратегије јавног здравља у Републици Србији у периоду 2016-2020 и Закона о јавном здрављу. О раду Удружења за фармацеутску и медицинску привреду Привредне коморе Србије Управни одбор је известио проф. др Георгиос Константинидис, а о раду на Правилнику о уговарању здравствене заштите из обавезног здравственог осигурања са даваоцима здравствених услуга за 2016. годину Управни одбор је информисао проф. др Мирослав Чавлин, председник Комисије за правна и економско-финансијска питања.

На истој седници Управни одбор је разматрао Информацију о мишљењу Стручне службе Коморе у вези спроведених контрола од стране Републичког фонда за здравствено осигурање.

**Надзорни одбор**

У функцији органа унутрашње контроле, надлежног да контролише законитост рада и пословања Коморе, Надзорни одбор је, на седници, одржаној дана **16. 03. 2015.** године, разматрао предлоге: Извештаја о раду Коморе за 2014. годину и Извештаја о финансијском пословању Коморе за 2014. годину.

Уз Закључак да су поменути акти у складу са Законом, Статутом и општим актима Коморе, исти су упућени Управном одбору Коморе на разматрање.

На истој седници чланови Надзорног одбора подржали су Комору у напорима да се путем поднете Иницијативе, измени и допуни Закон о буџетском систему и здравственим установама омогући да задрже право располагања сопственим средствима и

усвојили следеће:

**З А К Љ У Ч К Е**

1. Подржава се Комора у настојањима да поднетом Иницијативом измени и допуни Закон о буџетском систему, да се здравственим установама не ускраћује право располагања сопственим средствима.
2. Да се Кадровски план доноси након усвајања Буџета Републике одн. давања сагласности Владе Србије на Финансијски план РФЗО.
3. Да РФЗО не врши контроле у здравственим установама за претходне године, већ само за текућу годину.
4. Да РФЗО и даље спроводи централизоване јавне набавке, а не да их препушта здравственим установама.
5. Да се омогући здравственим установама анексирање уговора уколико остваре уштеде током године на појединим ставкама.
6. Да ментор специјализанта буде члан Комисије за специјализацију.

**4. Комисије Скупштине и Управног одбора Коморе**

Ради обављања одређених послова из своје надлежности, Скупштина и Управни одбор Коморе, сагласно Статуту Коморе, образују стална, а по потреби и повремена радна тела - комисије, чија је надлежност утврђена Пословником о раду Скупштине одн. Управног одбора. Чланови комисија су овлашћени представници здравствених установа - чланица Коморе.

**Кадровска комисија** Скупштине Коморе, на седници одржаној **11. 03. 2015.** године, утврдила је предлоге за избор председника и заменика председника Скупштине Коморе и за чланове Управног одбора Коморе, Надзорног одбора Коморе и радних тела Скупштине – Статутарне и Кадровске комисије, с обзиром да им марта 2015. године истиче четворогодишњи мандат.

Утврђени предлози комисије упућени су Скупштини Коморе која их је усвојила на седници одржаној 20. 03. 2015. године.

Сталне **Комисије Управног одбора**,чијим члановима је у 2015. години,такође, истицаочетворогодишњи мандат, као и повремене комисије, образоване одлуком Управног одбора током 2015. године,одржале су протекле године конститутивне седнице на којима су изабрале председнике и заменике председника комисија.

На одржаним конститутивним седницама комисија Скупштине и Управног одбора Коморе, представници новоизабраних чланова - здравствених установа информисани су, од стране секретара Коморе Драгана Мораче, о месту и улози Коморе здравствених установа Србије у здравственом систему Републике, њеним најзначајнијим активностима, као и о надлежности и начину рада комисија.

**Комисија за правна и економско-финансијска питања** одржала је у 2015. години две седнице.

На 1. седници ове комисије у новом сазиву, одржаној **22.05.2015.** године, након избора председника и заменика председника комисије, разматрана је Анализа финансијских извештаја здравствених установа за период 1.01.-31.12.202014. године коју је сачинила Стручна служба Коморе на основу финансијских извештаја 346 здравствене установе Србије, достављених Републичком фонду за здравствено осигурање.

По спроведеној расправи, Комисија је усвојила:

**З А К Љ У Ч А К**

1. Прихвата се Анализа финансијских извештаја здравствених установа Србије за период 01.01-31.12.2014. године коју је сачинила Стручна службе Коморе.
2. Анализу допунити наведеним кључним проблемима који су определили финансијско пословање здравствених установа у 2014. години и предлозима, датих у 8 тачака,
3. Анализу, са допуном из тачке 2. Закључка, доставити Управном одбору Коморе на разматрање.

На 2. седници, одржаној **11.09.2015.** године, **Комисија за правна и економско-финансијска питања** разматрала је Информацију о финансијском пословању здравствених установа Србије за 01.01-30.06.2015. године, коју је урадила Стручна служба Коморе.

Након уводних напомена о Информацији, датих од представника Стручне службе и дискусије која је, тим поводом, уследила, на предлог председника Комисије проф. др Мирослава Чавлина, Комисија је усвојила следеће:

**З А К Љ У Ч К Е**

1. Процес усвајања периодичних и коначних обрачуна здравствених установа са Републичким фондом за здравствено осигурање треба да се одвија у складу са законом и подзаконским актима.
2. Будући да на поднете иницијативе углавном нема одговора Републичког фонда, да се у Правилнику одреди примерен рок за то, од нпр. 30 дана.
3. Иницијатива Републичком фонду да рефундације – разматра са аспекта објективне основаности умањења, а не по аутоматизму.
4. Више пута истицан проблем примене алтернативне стручне спреме у пракси, понављати до постизања адекватног решења.
5. Неопходно је што пре променити Уредбу о коефицијентима и применити нови систем обрачуна зарада, укључујући и уједначавање коефицијента за послове директора, односно за послове управљања здравственим установама.
6. Код питања дуговања здравствених установа и јавног дуга, указује се да је узрок проблем необухватање комплетних обавеза из периода примене Закона о јавном дугу. Проблем неликвидности постоји јер велики број установа не измирује доспеле обавезе, што је у супротности са одредбама Закона о роковима измирења новчаних обавеза у комерцијалним трансакцијама.
7. Решавати неликвидност и узроке неликвидности здравствених установа, која је њих око 17 довела до дуготрајне блокаде рачуна, у том контексту проблем стоматологије, „Велефарма“ и др.
8. Предлаже се хитно решавање проблема неликвидности, а између осталих мера и употребом "неутрошених средстава из претходног периода-бонитета" на неизмирене, а доспеле обавезе.
9. Што пре решити проблем финансирања текућег, односно инвестиционог одржавања у здравственим установама, јер су установе, у великој мери, у овој сфери препуштене саме себи.
10. Иницијатива Републичкој комисији за заштиту права да код одлучивања, по захтевима за заштиту права у поступцима јавних набавки (посебно у здравству), буде ажурнија, одн. поштује законом утврђене рокове.

Наведенe закључке Комисија је доставила Управном одбору Коморе на разматрање, а Управни одбор их је, на својој седници, одржаној **18.09.2015.** године, усвојио, допунивши их тачком 11, која гласи:

1. Већ на основу полугодишњег извештаја о финасијском пословању здравствених установа јасно је да ће опредељена средства за здравствену заштиту бити недовољна, стога Комора здравствених установа Србије упућује апел да се код уговарања за наредну годину о томе поведе рачуна.

**Комисија за институте и заводе за јавно здравље** у 2015. години одржала је две седнице.

На 1. седници, одржаној **17.07.2015.** године, након избора председника и заменика председника комисије, договорен је начин и динамика будућег рада комисије и предложене теме које ће бити предмет расправа на наредним седницама комисије.

На 2. седници, одржаној **30.09.2015.** године, **Комисија за институте и заводе за јавно здравље** расправљала је о радној верзији Закона о јавном здрављу и Информацији о финансијском пословању института и завода за јавно здравље Србије у периоду од 01.01-30.06.2015. године, коју је припремила Стручна служба Коморе.

Анализиријајући појединачно сваки члан радне верзије Закона о јавном здрављу чланови комисије су изнели примедбе, предлоге и сугестије на одредбе закона које уређују: квалитет и ефикасност здравственог система, области деловања јавног здравља, надлежности института/завода за јавно здравље и Савета за здравље јединица локалне самоуправе, здравствени менаџмент, као и питање финансирања јавног здравља, с обзиром на недовољна средства која институти и заводи за јавно здравље добијају из буџета.

**Комисија за фармацију и фармакоекономију**, такође је у 2015. години одржала две седнице.

На 1. седници, одржаној **19.06.2015**. године, чланови Комисије су поздравили образовање Комисије за фармацију и фармакоекономију од стране Управног одбора Коморе и могућност да преко ове комисије укажу на бројне проблеме у пословању државних апотека, али и понуде решења за њихово превазилажење. На седници су, између осталих, поменути проблеми везани за: незадовољавајући однос оснивача - локалне самоуправе према апотекама, поступак по коме се спроводе централизоване јавне набавке, нелојалну конкуренцију приватних апотека, чије пословање инспекције недовољно контролишу, дугове апотека према добављачима итд.

На 2. седници **Комисије за фармацију и фармакоекономију**, одржаној **12.11.2015.** године, разматрана је актуелна ситуација, везана за рад државних апотека.

Оцењујући амбијент у коме данас раде и послују државне апотеке изузетно сложеним и неповољним, наводећи за то бројне примере, Комисија за фармацију и фармакоекономију, после спроведене расправе, усвојила је следећe:

**З А К Љ У Ч К E**

1. Повећати малопродајне марже лекова чији је режим издавања на рецепт и који су на листи лекова који се прописују и издају на терет обавезног здравственог осигурања (Листа лекова), у висини која омогућава покривање плата запослених и основних материјалних трошкова у државним апотекама.

У што краћем року:

2. Изменити Уредбу о Плану мреже, тако да на 5000 становника буде једна апотека, при чему растојање између апотека не сме да буде испод 800м.

3. Изменити Правилник о уговарању и финансирању здравствене заштите, у делу који уређује начин закључивања уговора Републичког фонда за здравствено осигурање са апотекама које нису у Плану мреже, односно поштовати уговорну обавезу спровођења централизованих јавних набавки за све апотеке (приватне и државне) на територији Републике Србије.

4. Формирати Сектор за организацију апотекарске службе при Министарству здравља Републике Србије, у чијој надлежности ће бити дефинисање критеријума за отварање апотека (власничка структура, број запослених, финансијски минимум залиха, измирење обавеза уплате пореза и доприноса на плате запослених, итд.), као и дефинисање 24-часовног радног времена апотека на територији Републике Србије, сагледавајући услове обезбеђених тимова неопходних за организацију ноћног рада, доношење стратегије развоја апотекарске делатности у Републици Србији у минималном петогодишњем периоду, као и других надлежности од значаја за обављање апотекарске делатности.

5. Изузети од учешћа Министарство трговине Републике Србије и локалне самоуправе у процесу доношења критеријума ˝отварања и пословања˝ апотека, односно вратити апотеке под искључиву надлежност Министарства здравља.

6. Строго контролисати, од стране РФЗО, Министарства здравља и других релевантних институција ˝ланце апотека˝, у циљу спречавања стварања тржишног монопола, који би у малопродаји лекова довео до доминације на тржишту и обезбедити ˝равноправне услове пословања˝ апотека на целој територији Републике Србије.

Наведене Закључке Комисија за фармацију и фармакоекономију упутила је Управном одбору Коморе на разматрање. На седници, одржаној **23.11.2015.** године, Управни одбор је усвојио Закључке Комисије и доставио их Министарству здравља и Републичком фонду за здравствено осигурање.

**Комисија за институте и специјалне болнице за рехабилитацију,** на својој 1. седници, одржаној **24.08.2015.** године, након избора председника и заменика председника комисије, размарала је актуелна питања, у области рехабилитације. Председница комисије, проф. др Милица Лазовић указала је на неке од најзначајнијих проблема са којима се суочавају РХ центри. Проблем, везан за статус РХ центара, као имовине Фонда ПИО, намеће питање ко треба да плаћа порез и остале дажбине држави. Повезано са тим је и питање утицаја Министарства здравља на процес приватизације РХ центара јер је тај процес сада у надлежности Министарства привреде. Одлуком Владе Републике Србије из 2006-2007. године, која, по речима проф. Лазовић, никада није поништена, РХ центри не припадају више Министарству здравља, већ Агенцији за приватизацију. Не мањи је и проблем везан за цену б.о. дана. Компаративни приказ цена б.о. дана у региону, који је презентовала проф. Лазовић, показује да цена б.о. дана у Србији не досеже ни 30 евра за непокретног пацијента, што је убедљиво најниже на Балкану. У цену б.о. дана улазе плате само за раднике у рехабилитацији, а не и за оне у тзв. wellness-у, који раде на тржишту. Структуру цене исхране, по мишљењу Комисије, требало би приказати процентуално – за „фондовске” пацијенте и друге. Исто тако и енергенте, као и све друго што је могуће, док нпр. лекове и санитетски материјал приказати само за пацијенте, јер гостима нису потребни. Процена је да би цена б.о. дана требало да буде око 4.000 динара за непокретног пацијента. Велики проблем везан је за неповољну структуру запослених у рехабилитацији. Око 90% РХ центара нема довољно лекара, па је немогуће обезбедити услуге 24 сата дневно, 365 дана у години.

**II РЕАЛИЗАЦИЈА ПЛАНСКИХ ЗАДАТАКА КОМОРЕ**

**1. Учешће у реформи здравственог система Србије**

Учешће у реформи здравственог система Србије статутарна је обавеза Коморе. У циљу обезбеђивања доступне, ефикасне и квалитетне здравствене заштите, Комора, својим аргументованим предлозима и сугестијама, активно учествује у побољшању закона и других прописа који регулишу област здравствене заштите и организације здравствене службе у Републици Србији.

У складу са тим, Комора се у протеклој години активно укључила у расправу о Закону о јавном здрављу и Стратегији јавног здравља у Републици Србији за период 2016-2020. Комисија за институте и заводе за јавно здрављеи Управни одбор Коморе били су носиоци ове активности.

Анализиријајући појединачно сваки члан радне верзије Закона о јавном здрављу чланови Комисије за институте и заводе за јавно здрављеизнели су своје примедбе, предлоге и сугестије на одредбе закона које уређују: квалитет и ефикасност здравственог система, области деловања јавног здравља, надлежности института/завода за јавно здравље и Савета за здравље јединица локалне самоуправе, здравствени менаџмент, као и питање финансирања јавног здравља.

На седници Управног одбора од **23.11.2015.** године, мр др Периша Симоновић, председник Комисије за институте и заводе за јавно здравље,информисао је Управни одбор да је ова Комисија разматрала радну верзију Закона о јавном здрављу и дала конкретне примедбе и предлоге везане за послове у искључивој надлежности института и завода за јавно здравље. Комисија је предложила да се ови послови института и завода за јавно здравље прецизно дефинишу, као и да исти не буду предмет јавних набавки. Предложено је и да се поглавље које говори о управљању здравственим системом, због свог значаја, унапреди и додатно прошири. Сугерисано је, такође и да Савет за јавно здравље, који је дужна да образује свака јединица локалне самоуправе, не буде нека паралелна институција и да у рад Савета буду укључени представници института и завода за јавно здравље, који би имали координативну активност. Национални савет за јавно здравље, по мишљењу Комисије, не треба посматрати као политичко тело, већ искључиво као стручно тело, састављено од стручњака.

Управни одбор Коморе прихватио је примедбе, предлоге и сугестије своје Комисије на радну верзију Закона о јавном здрављу и Стратегију јавног здравља у Републици Србији у периоду 2016-2020. год.

Иницијативу за измену и допуну чл. 47. Закона о буџетском систему, везану за располагање сопственим средствима здравствених установа, Комора је обновила дана 17.07.2015. године, доставивши је Народној скупштини Републике Србије - Одбору за здравље и породицу, Министарству финансија и Министарству здравља.

Подсетимо, ову Иницијативу Коморе подржали су и Министарство здравља и Републички фонд за здравствено осигурање.

Народна скупштина Републике Србије, крајем 2015. године, изменила је и допунила чл. 47. Закона о буџетском систему, утврђујући да ће одредбе закона којима се уређује коришћење и расподела сопствених прихода, које остваре корисници средстава организација за обавезно социјално осигурање, престати да важе тек кад се за то стекну технички услови.

1. **Финансирање и уговарање здравствене заштите**

Питањима везаним за финансирање и уговарање здравствене заштите Комора здравствених установа Србије је увек посвећивала изузетну пажњу.

Следи преглед активности Коморе, њених органа и радних тела у овој области.

Управни одбор Коморе, на седници одржаној **6.03.2015**. године, разматрао је питање великих дуговања здравствених установа према „Велефарму“, која су изузета из јавног дуга јер је „Велефарм“ у стечају. Став Министарства финансија је да су ови дугови проблем здравствених установа и да оне саме треба да га решавају.

Податак да потраживања „Велефарма“ према здравственим установама износе око 1 млрд. 700 милиона динара, а укупан јавни дуг је око 5 млрд. динара, довољно говори колико је овај проблем алармантан.

Тим поводом, Управни одбор је усвојио:

**З А К Љ У Ч А К**

1. Комора здравствених установа Србије подржава све здравствене установе у њиховој иницијативи за решавање дуга према „Велефарму“ јер им то ствара значајне тешкоће у функционисању.
2. Комора апелује на Министарство финансија, Министарство здравља и Републички фонд за здравствено осигурање да изађу у сусрет проблему и реше питање дуговања здравствених установа према „Велефарму“, које угрожава њихово пословање и текућу ликвидност.
3. Закључак доставити Министарству финансија, Министарству здравља, Републичком фонду за здравствено осигурање и Народној скупштине Републике Србије - Одбору за здравље и породицу.

Нерешени проблеми великих дуговања здравствених установа према „Велефарму“, као и вишка стоматолога и дуга према њима који је, приписивањем законске затезне камате дугу, у међувремену вишеструко нарастао, били су предмет разматрања Управног одбора Коморе на седници, одржаној **29.04.2015**. године. На истој седници Управни одбор је усвојио и Информацију по коначном обрачуну припадајуће накнаде здравственим установама из Плана мреже за 2014. годину, коју је сачинила Стручна служба Коморе, на основу добијених података од РФЗО.

Са проблемима везаним за финансирање РХ центара, Управни одбор је упознала проф. др Милица Лазовић, директор Института за рехабилитацију Београд, и том приликом указала да и поред утврђеног броја постеља у Плану мреже за РХ центре, Републички фонд не шаље у РХ центре пацијенте који имају право на рехабилитацију, тако да се број непопуњених постеља креће од 20% до 1/3 капацитета. Проф. Лазовић пита на које се позицију пребацује новац намењен рехабилитацији. Сваке године РХ центри добијају све мање новца, од предвиђеног Планом мреже. Конкретно, Институт за рехабилитацију Београд, по њеним речима, већ у септембру одради све за шта је добио средства у погледу амбулантно-поликлиничких услуга. Процена је да РХ центри сваке године пруже од 15 до 25 милиона више амбулантних услуга – дијагностичких и терапијских. При томе, постало је немогуће од Министарства здравља и РФЗО добити објашњење због чега се већ годинама рехабилитација плаћа мање од буџетом предвиђеног.

Поводом наведених питања, Управни одбор је усвојио следеће:

**З А К Љ У Ч К Е**

1. Управни одбор Коморе здравствених установа Србије усваја Информацију по коначном обрачуну припадајуће накнаде здравственим установама из Плана мреже за 2014. годину, коју је сачинила Стручна служба Коморе.
2. Управни одбор такође усваја додатну информацију везану за пословање РХ центара, коју је презентовала проф. др Милица Лазовић.
3. Управни одбор Коморе здравствених установа Србије покреће иницијативу да се проблем обавеза здравствених установа према „Велефарму“**,** које нису ушле у јавни дуг, што хитније реши.
4. Управни одбор Коморе здравствених установа још једном указује да је императив функционалности здравственог система Републике Србије решавање проблема вишка стоматолога и обавеза које су настале из досадашњег нерешавања тог проблема.
5. Закључке под тачком 3 и 4 упутити Министарству финансија, Министарству здравља, Републичком фонду за здравствено осигурање и Одбору за здравље и породицу Народне скупштине Републике Србије.

На седници Управног одбора, одржаној **23.11.2015**. године, представник Коморе у Комисији РФЗО за израду Правилника о уговарању здравствене заштите за 2016. годину, проф. др Мирослав Чавлин упознао је чланове Управнох одбора са радом ове комисије и ставовима Коморе, које је пред Комисијом РФЗО заступао.

На Предлог Правилника о уговарању здравствене заштите из обавезног здравственог осигурања са даваоцима здравствених услуга за 2016. годину, Комора је дала конкретне примедбе, предлоге и сугестије које, због њиховог значаја, овде наводимо у целини.

Основне примедбе Коморе здравствених установа Србије односе се на: садржину Прилога 7. Предлога Правилника, уговарање са апотекама, нејасне одредбе које регулишу плаћање неоспорених фактура за пружене услуге осигураним лицима које спадају у право из обавезног здравственог осигурања и поступак промене апропријација у току године.

У Прилогогу 7. Предлога Правилника, уместо конта 422300 Трошкови путовања у оквиру редовног рада, треба навести конта 422100 Трошкови службених путовања у земљи и 422200 Трошкови службених путовања у иностранству. Услуге образовања и усавршавања запослених (конто 423300) не садрже субспецијализације, стручно усавршавање у иностранству, котизације за стручне скупове у земљи и иностранству, а није дефинисано ни плаћање накнаде за одвојен живот специјализантима упућеним на специјализацију ван места становања. У оквиру конта 425100 треба предвидети услуге чишћења објекта за установе којима те послове обавља друго правно лице. Није предвиђено финансирање казни и пенала по извршним решењима судова, затим, накнада члановима управних и надзорних одбора, чланарине удружењима основаним у складу са законом, као и обавезе по основу Посебног колективног уговора које се односе на новогодишње пакетиће за децу до 10 година.

У смислу чл. 10. тачке 5. и 6. Закона о здравственој заштити, мишљења смо да би трошкови стручног усавршавања у иностранству, специјализација и субспецијализација могли да се финансирају из буџета Републике Србије, уколико су планирни у буџету Републике за 2016. годину.

Одредба члана 26. став 3. у делу - Уговарање са апотекама из Плана мреже, која прописује да се цена лекова набављених у претходном поступку централизоване набавке, који се налазе на залихама, може примењивати најдуже десет дана од дана потписивања новог оквирног споразума између Републичког фонда и добављача, је неприхватљива за Комору. Цена лекова се мора признати до утрошка залиха, а колике су оне, показаће обавезан попис.

Уговарање са апотекама ван Плана мреже треба да се регулише као и уговарање са другим здравственим установама ван Плана мреже, по прибављању мишљења надлежне установе за јавно здравље, када апотеке из Плана мреже не могу да задовоље потребе осигураних лица. То значи да би из чл. 60. став 4, требало брисати речи: „Изузетно од става 1. овог члана“. У истом члану, став 3, треба прецизирати начин плаћања даваоцу услуга који није у Плану мреже, а са којим се уговор закључује применом утврђених цена здравствених услуга. Нема оправданог разлога за паушално плаћање или откуп Плана рада, већ би се плаћање требало вршити према испостављеним фактурама. Истовремено, начин вршења коначног обрачуна припадајуће накнаде, предвиђен Предлогом Правилника, доводи до тога да се здравственој установи не морају платити неоспорене фактуре за пружене услуге осигураним лицима које спадају у право из обавезног здравственог осигурања, ако је вредност укупних фактура већа од уговореног износа.

Пошто се Предлогом Правилника не предвиђа могућност промене апропријација (пренамене), претпоставка је да ће се непосредно примењивати одредбе Закона о буџетском систему. Евентуална немогућност пренамене средстава, промена апропријација, додатно би отежала рад здравствених установа, ако јој за једну намену недостају средства за измирење доспелих обавеза, а на другој намени има неутрошена средства за која нема обавезу, а не може их искористити.

Чланови Управног одбора Коморе прихватили су примедбе Коморе на Предлог Правилника о уговарању за 2016. годину, сагласивши се да, уколико РФЗО не буде прихватио наведене примедбе, Комора здравствених установа Србије не подржи Правилник о уговарању за 2016. годину.

На истој седници Управног одбора, Наталија Пилиповић Лазаревић, дипл. ек. помоћник секретара Коморе, упознала је чланове Управног одбора са писаном разменом мишљења Стручне службе Коморе и Републичког фонда за здравствено осигурање, поводом контрола у здравственим установама, спроведених од стране РФЗО.

Тим поводом, Управни одбор је усвојио следећe:

**З А К Љ У Ч К E**

1. Прихвата се Информација о мишљењу Стручне службе Коморе здравствених установа Србије у вези контрола од стране Републичког фонда за здравствено осигурање.
2. Неприхватљиве су тужбе РФЗО против здравствених установа, а да претходно није покушано мирно решење евентуалног спора, нити је покренут поступак арбитраже, у складу са законом.
3. Неприхватљиво је да се као тужени појављују и директори здравствених установа лично, што није у складу са позитивним законским прописима.
4. Мишљења смо да је контрола од стране РФЗО, која обухвата раније године, где је уговорни однос завршен и где су здравствене установе усвојиле завршни рачун, незаконита.
5. Позивамо здравствене установе да обавесте Комору здравствених установа Србије о подигнутим тужбама против здравствених установа, поводом уговора закљученог са РФЗО, ради јединственог наступа пред судом.
6. Ове закључке доставити Министарству здравља и Републичком фонду за здравствено осигурање.

**Напомена:** Анализа записникаи одлука о контроли спровођења закључених уговора са даваоцима здравствених услуга, сачињена од стране Стручне службе Коморе, Одговор РФЗО на ову Анализу, као и коментар Стручне службе Коморе, поводом одговора РФЗО на Анализу, објављени су на сајту Коморе.

**3. Финансијско пословање здравствених установа**

Стручна служба Коморе, у 2015. години, сачинила је три информације о финансијском пословању здравствених установа и то за периоде: јануар-децембар 2014. године, јануар-јуни 2015. године и период јануар-септембар 2015. године.

Информацијама су обухваћене све здравствене установе у Србији, које су основане сагласно Плану мреже здравствених установа и које су у обавези да примењују прописе о буџетском рачуноводству.

Стручна служба Коморе, све податке о финансијском пословању здравствених установа за горе наведене периоде, које је прикупила и обрадила, објавила је у „Билтену” Коморе и доставила их свим здравственим установама Србије – чланицама Коморе, Министарству здравља и Републичком фонду за здравствено осигурање.

1. **Радно-правни статус запослених у здравственим установама и**

**колективно уговарање**

Питања везана за радно-правни статус запослених у здравственим установама, била су, директно или индиректно, предмет разматрања на већини седница органа и радних тела Коморе, одржаних у 2015. години.

Тешкоће са којима су се у протеклој години суочавале здравствене установе у овој области односиле су се, између осталих на: нерешени радно-правни статус неуговорених радника, кадровске планове, неажурност Комисије за рационализацију у случајевима потребе за хитним пријемом дефицитарног кадра, примену алтернативне стручне спреме у пракси, исплату отпремнина код одласка у пензију у висини неопорезивог дела, који износ је нижи од износа утврђеног Посебним колективним уговором за здравствене установе, праксу РФЗО да код сваког смањења броја запослених, здравственој установи аутоматски умањује средства за плате итд.

С тим у вези, Управни одбор Коморе, на седници одржаној **11.06.2015**.год, усвојио је:

**З А К Љ У Ч А К**

1. Управни одбор Коморе здравствених установа Србије покреће иницијативу да се кадровска питања у здравственом систему Републике решавају ажурно, операционализацијом система и у складу са важећим законом и правилником.
2. Ову Иницијативу упутити Министарству здравља.

И у протеклој години здравственим установама, које су водиле и изгубиле спорове са неуговореним радницима због неисплаћених зарада и накнада, стизале су на наплату правоснажне и извршне пресуде судова, због којих су појединим здравственим установама били блокирани рачуни, а рад и пословање доведени у питање.

1. **Међународна активност Коморе**

У 2015. години Комора здравствених установа Србије активно је учествовала у раду Европског удружења болница (European Hospital and Healthcare Federation) преко својих представника – официра за везу, националног координатора и шефа делегације Србије при HOPE.

У програму размене који сваке године организује НОРЕ, 2015. године учествовала су два кандидата из Србије: др Душан Стојић, хирург-онколог из Опште болнице Панчево и мр. пх. Ненад Миљковић из Института за ортопедско-хируршке болести „Бањица“. Они су у оквиру размене провели четири недеље у здравственим установама у Холандији, те учествовали на завршном скупу који је одржан у Варшави. Тема размене била је„Hospitals 2020: hospitals of the future, healthcare of the future“ – „Болнице 2020: болнице будућности, здравствени систем будућности“, а учесници у програму били су фокусирани на иновације из области менаџмента и организације у болницама и систему здравствене заштите уопште. Резултате свог учешћа у програму размене кандидати из Србије представили су у појединачним извештајима на завршном скупу у Варшави.

Учесници размене позвани су, након завршетка размене и на седницу Управног одбора Коморе како би своја искуства презентовали члановима Управног одбора. Презентација мр. пх. Ненада Миљковића о боравку у Холандији веома је позитивно прихваћена од стране чланова Управног одбора, на седници одржаној 23.11.2015. године.

На састанцима официра за везу и националних координатора НОРЕ, одржаним на Малти 3. и 4. децембра 2015. године, договорен је програм размене за 2016. годину, а било је речи и о најактуелнијим питањима европског здравства, као што су: проблем фалсификованих лекова, мигрантска криза и њен утицај на здравствене системе европских земаља, примена лин менаџмента у здравству и др.

На седници Управног одбора, одржаној 11.06.2015. године, председник Управног одбора проф. др Георгиос Константинидис информисао је присутне о свом учешћу на 20. састанку Борда гувернера НОРЕ-а 1. и 2. јуна у Варшави. Иако је реч о протоколарном састанку, значајно је то што сваки члан пред Борд износи доминантне проблеме у здравству земље коју представља. На овом састанку доминирао је проблем дефицита кадрова.

Иако Србија није члан Европске уније, чланство у НОРЕ драгоцена је прилика да се стекне увид у најактуелније проблеме европског здравства и да се Србија што боље обавести о искуствима других земаља у решавању проблема у здравству који су, упркос разликама, свуда слични.

**III РАД СТРУЧНЕ СЛУЖБЕ КОМОРЕ**

**1. Активности за потребе органа Коморе**

Рад Стручне службе Коморе у извештајном периоду обављао се у складу са Планом рада и превасходно био усмерен на пружање стручне помоћи органима и радним телима Коморе. У том смислу, Стручна служба је сачинила више писаних материјала који су били предмет разматрања и усвајања од стране Скупштине Коморе, Управног одбора и комисија, а који су се, поред осталог, односили на актуелна питања у здравству, планове рада и набавке, као и на извештаје о финасијском пословању Коморе. Стручна служба је, за потребе органа Коморе, припремала одговарајуће информације, одлуке, закључке, записнике и сл. Такође, у оквиру своје надлежности, Стручна служба се старала о спровођењу појединих одлука и закључака.

**2. Аналитички послови и саветодавне услуге**

Пружање непосредне стручне помоћи у решавању конкретних проблема здравствених установа из економско-финансијске и правне области обављало се давањем мишљења и упућивањем на прописе који регулишу спорну област.

Стручна служба Коморе је, по захтеву и за потребе својих чланица, пружала стручну помоћ у следећим областима:

* Анализе економско - финансијског пословања здравствених установа, приликом формулисања примедби на записнике о обрачуну припадајуће накнаде и захтева за анексирање уговора;
* Анализе записника о контроли и помоћ при састављању примедби на те записнике;
* Упућивања на позитивне прописе којима се регулишу дежурства у здравственим установама;
* Радних односа, обрачуна зарада, књижења, фактурисања, планирања, јавних набавки и сл., путем писаних и телефонских одговора;
* Обавезе у вези са исплатом јубиларних награда;
* Примене Инструкције за израду завршног рачуна.

**3. Активности везане за сарадњу Коморе са надлежним државним органима и организацијама**

Сарадња Коморе, пре свих са Министарством здравља и Републичким фондом за здравствено осигурање, остваривала се приликом подношења предлога, примедби и сугестија поводом израде и измена и допуна закона и подзаконских аката, учешћа представника Коморе у арбитражном решавању спорова између здравствених установа и Републичког фонда, затим прибављањем тумачења закона и подзаконских аката, као и код израде анализа и информација, по захтеву Министарства здравља или Републичког фонда за здравствено осигурање.

Од ових активности, посебно наводимо:

* Обнављање Иницијативе за измену и допуну Закона о буџетском систему;
* Прибављање званичних тумачења одредби Закона о буџетском систему, Закона о професионалној рехабилитацији и запошљавању особа са инвалидитетом, Правилника о уговарању и Правилника о вршењу контроле;
* Анализу извештаја о финансијском пословању здравствених установа за шест, девет и дванаест месеци, поводом које је одржан састанак у Републичком фонду у циљу указивања на конкретне проблеме у начину финансирања здравствене заштите који не уважава специфичности појединачних установа;

**4. Саветовања, стручни састанци, издавачка делатност и информисање**

У циљу пружања непосредне стручне помоћи здравственим установама из економско-финансијске и правне области Стручна служба је протекле године организовала **два** саветовања и више стручних састанака.

Саветовања су одржана:

**I** У Специјалној болници за болести штитасте жлезде и болести метаболизма „Чигота” на Златибору, **од 24. до 26. јуна 2015**. године, са темама:

1. Актуелна економска кретања у Републици Србији и њихов утицај на функционисање система здравствене заштите;
2. Интерна контрола у пословним процесима здравствених установа;
3. Кључни налази у ревизији финансијских извештаја и правилности пословања РФЗО и корисника средстава РФЗО;
4. Реформа јавне управе;
5. Буџетско рачуноводство у складу са законском и другом регулативом и састављање рачуноводственог финансијског извештаја за период јануар-јун 2015. године;
6. Интегрисани систем финансијског управљања и контроле у јавном сектору(ПИФЦ);
7. Пракса Републичке комисије за заштиту права у поступцима јавних набавки здравствених установа;
8. Мишљења и тумачења Управе за јавне набавке;
9. Предози за унапређење одредаба Закона о јавним набавкама.

**II** У Специјалној болници за лечење и рехабилитацију „Меркур” у Врњачкој Бањи, **од** **2. до 4. децембра 2015.** године, са темама:

1. Поједини показатељи квалитета и организације здравствене заштите у Србији, земљама у окружењу и Европској унији;
2. Закон о систему плата запослених у јавном сектору;
3. Предности COSO модела као начина управљања здравственим установама;
4. Макро-економске основе за финансирање система здравствене заштите у Републици Србији у 2016. години;
5. Попис имовине и обавеза и састављање периодичног и годишњег финансијског извештаја здравствених установа за 2015. годину;
6. Кључни налази у ревизији финансијских извештаја за 2014. годину и правилности пословања РФЗО и здравствених установа обухваћених програмом ревизије ДРИ за 2015. годину;
7. Измене и допуне Закона о јавним набавкама.

Стручна служба је за оба саветовања припремила писане материјале и одговоре на питања, који су штампани и у форми „Билтена“ достављени свим здравственим установама Србије – чланицама Коморе.

У протеклој години, здравствене установе су преко „Билтена“ и обавештења на сајту Коморе информисане и о свим другим актуелним питањима везаним за финансирање здравствене заштите и резултате пословања здравствених установа.

У 2015. години издато је укупно **шест** бројева „Билтена“.

Преко свог стручног часописа „Здравствена заштита'', Комора информише здравствене установе о новинама из различитих области здравствене делатности, медицинских наука, социјалне медицине и друштвено - економских односа у здравству. У складу са утврђеном програмском оријентацијом часописа, у њему се објављују научни и стручни радови који се односе на здравствену заштиту и здравствено стање становништва, затим на организацију рада, пословање и развој здравствене службе, систем квалитета, информатику и менаџмент.

У протеклој години издато је **шест** бројева часописа „Здравствена заштита''.

Сајт Коморе, у 2015. години, наставио је са подизањем нивоа квалитета, посебно по питању ажурности и повећања обима корисних података и обавештења. Поред најактуелнијих информација о раду Коморе, њених органа и радних тела, као и Стручне службе Коморе, заинтересовани су преко сајта Коморе били у прилици да постављају питања везана за рад и пословање здравствених установа и на њих добију одговоре од Стручне службе Коморе.

**5. Послови из области информатике**

Стручна служба Коморе константно ажурира електронску базу са подацима о: врсти и броју здравствених установа (по седиштима и окрузима), директорима, финансијском пословању, броју запослених и др.

**СЕКРЕТАР КОМОРЕ ПРЕДСЕДНИК**

Драган Морача, дипл. правник **УПРАВНОГ ОДБОРА**

проф. др Георгиос Константинидис